钦定古今图书集成/明伦汇编/官常典/第691卷 > 阿鲁浑萨理
## 钦定古今图书集成/明伦汇编/官常典/第691卷 > 阿鲁浑萨理

按《元史》本传：“阿鲁浑萨理，畏兀人。祖阿台萨理，当太
祖定西域还时，因从至燕。会畏兀国王亦都护请于
朝，尽归其民，诏许之。遂复西还。精佛氏学，生乞台萨
理袭先业，通经律论业，既成，师名之曰万全。至元十
二年，入为释教都总统，拜正议大夫、同知总制院事，
加资德大夫、统制使。年七十卒。子三人：长曰畏吾儿”
萨理，累官资德大夫、中书右丞，行泉府太卿。季曰岛
瓦赤萨理，阿鲁浑萨理其中子也，以父字为全氏。幼
聪慧，受业于国师八哈思巴，既通其学，且解诸国语。
世祖闻其材，俾习中国之学，于是经史百家及阴阳
历数、图纬方技之说，皆通习之。后事裕宗，入宿卫，深
见器重。至元二十年，有西域僧自言能知天象，译者
皆莫能通其说。帝问左右：“谁可使者？”侍臣脱烈对曰：
“阿鲁浑萨理可。”即召与论难，僧大屈服。帝悦，令宿卫
内朝。会有江南人言宋宗室反者，命遣使捕至阙下。
使已发，阿鲁浑萨理趣入谏曰：“言者必妄，使不可遣。”
帝曰：“卿何以言之？”对曰：“若果反，郡县何以不知？言者
不由郡县，而言之阙庭，必其仇也。且江南初定，民疑
未附，一旦以小民浮言辄捕之，恐人人自危，徒中言
者之计。”帝悟，立召使者还，俾械系言者，下郡治之。言
者立伏，果以尝贷钱不从诬之。帝曰：“非卿言几误，但
恨用卿晚耳。”自是命日侍左右。二十一年擢朝列大
夫、左侍仪奉御。遂劝帝治天下必用儒术，宜招致山
泽道“义之士，以备任使。”帝嘉纳之，遣使求贤，置集贤
馆以待之。秋，九月，命领馆事阿鲁浑萨理曰：“陛下初
置集贤以待士，宜择重望大臣领之，以新观听，请以
司徒撒里蛮领其事。”帝从之，仍以阿鲁浑萨理为中
顺大夫、集贤馆学士，兼太史院事，仍兼左侍仪奉御。
士之应诏者，尽命馆糓之。凡饮食、供帐、车服之盛，皆
喜过望。其弗称旨者，亦请加赉而遣之。有官于宣徽
者，欲阴败其事，故盛陈所给，廪饩于内前，冀帝见之。
帝果过而问焉，对曰：“此一士之日给也。”帝怒曰：“汝欲
使朕见而损之乎！十倍此以待天下士，犹恐不至，况
欲损之，谁肯至者！”阿鲁浑萨理又言于帝曰：“国学，人
材之本，立国子监，置博士弟子员，宜优其廪饩，使学
者日盛。”从之。二十二年夏六月，迁嘉议大夫。二十三
年，进集贤大学士、中奉大夫。二十四年春，立尚书省，
桑哥用事，诏阿鲁浑萨理与同视事，固辞，不许。授资
德大夫、尚书右丞，继拜荣禄大夫、平章政事。桑哥为
政暴烦，且进其党与，阿鲁浑萨理数切诤之，久与乖
刺，惟以廉正自持。桑哥奏立征利司，理天下逋欠，使
者相望于道，所在囹圄皆满，道路侧目，无敢言者。会
地震北京，阿鲁浑萨理请罢征利司以塞天变，诏下
之日，百姓皆庆。未几，桑哥败，以连坐，亦籍其产。帝问
桑哥：“为政如此，卿何故无一言？”对曰：“臣未尝不言，顾
言不用耳。陛下方信任桑哥甚，彼所忌独臣，臣数言
不行，若抱柴救火，祇益其暴，不若弥缝其间，使无伤
国家大本，陛下久必自悟也。”帝亦以为然，且曰：“吾甚
愧卿。”桑哥临刑，吏犹以阿鲁浑萨理为问，桑哥曰：“我
惟不用其言，故致于败，彼何与焉。”帝益信其无罪，诏
还所籍财产，仍遣张九思赐以金帛，辞不受。二十八
年秋，乞罢政事，并免太史院使，诏以为集贤大学士、
司天刘监丞，言阿鲁浑萨理在太史院时，数言国家
灾祥事，大不敬，请下吏治。帝大怒，以为诽谤大臣，当
抵罪。阿鲁浑萨理顿首谢曰：“臣不佞，赖陛下天地含容之德，虽万死莫报，然欲致言者罪，臣恐自是无为
陛下言事者。”力争之，乃得释。帝曰：“卿真长者。”后虽罢
政，或通夕召入论事，知无不言。三十年，复领太史院
事。明年，帝崩，成宗在边，裕宗太后命为书，趣成宗入
正大位，又命率翰林、集贤礼官备礼册命。明年春，加
守司徒、集贤院使，领太史院事。初，裕宗即世，世祖欲
定皇太子，未知所立，以问阿鲁浑萨理，即以成宗为
对，且言成宗仁孝恭俭，宜立。于是大计乃决。成宗及
裕宗皇后皆莫知之也。数召阿鲁浑萨理，不往。成宗
抚军北边，帝遣阿鲁浑萨理奉皇太子宝于成宗，乃
一至其邸。及即位，语阿鲁浑萨理曰：“朕在潜邸，谁不
愿事朕者，惟卿虽召不至，今乃知卿真得大臣体。”自
是召对不名，赐坐视诸侯王等。尝语左右曰：“若全平
章者，真全材也。于今殆无其比。”大德三年，复拜中书
平章政事。十一年，薨，年六十有三。延祐四年，赠推忠
佐理翊亮功臣、太师、开府仪同三司、上柱国，追封赵
国公，谥文定。子三人：长岳柱；次久著，终翰林侍读学
士；次买住，蚤卒。岳柱自有传。阿台萨理，赠保德功臣、
银青荣禄大夫、司徒、柱国，追封赵国公，谥端愿。乞台
萨理累赠纯诚守正“功臣、太保、仪同三司、上柱国，追
封赵国公，谥通敏。